秦中吟十首 不致仕
作者：白居易
朝代：唐

paragraphs: 七十而致仕，禮法有明文。
何乃貪榮者，斯言如不聞。
可憐八九十，齒墮雙眸昏。
朝露貪名利，夕陽憂子孫。
挂冠顧翠緌，懸車惜朱輪。
金章腰不勝，傴僂入君門。
誰不愛富貴，誰不戀君恩。
年高須告老，名遂合退身。
少時共嗤誚，晚歲多因循。
賢哉漢二疏，彼獨是何人。
寂莫東門路，無人繼去塵。